
RAPORT SUPLIMENTAR
asupra  propunerii legislative pentru modificarea şi completarea Legii nr. 75/1994 privind arborarea drapelului României, intonarea imnului naţional şi folosirea sigiliilor cu stema României de către autorităţile şi instituţiile publice

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu propunerea legislativă pentru modificarea şi completarea Legii nr. 75/1994 privind arborarea drapelului României, intonarea imnului naţional şi folosirea sigiliilor cu stema României de către autorităţile şi instituţiile publice, trimisă cu adresa nr. Pl.x.22 din 1 februarie 2012,  înregistrată cu nr. 31/50 din  2 februarie 2012.
Senatul, în calitate de primă Cameră  sesizată, a respins propunerea legislativă în şedinţa din 21 decembrie 2011.
Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera  Deputaţilor este  Cameră decizională. 
Comisia pentru învăţământ, ştiinţă, tineret şi sport a transmis un aviz favorabil, cu nr. 29/10  din 14 februarie 2012.

Comisia pentru administraţie publică, amenajarea teritoriului şi echilibru ecologic a transmis un aviz favorabil, cu nr. 26/16 din 7 februarie 2012.

Consiliul Legislativ a avizat favorabil, cu observaţii şi propuneri, iniţiativa legislativă, conform avizului nr. 1114 din 20 octombrie 2011.
Guvernul României, prin punctul de vedere transmis cu adresa nr.2599 din 11 noiembrie 2011, susţine adoptarea acestei iniţiative legislative, sub rezerva însuşirii unor observaţii şi propuneri.

Propunerea legislativă supusă dezbaterii are ca obiect de reglementare modificarea şi completarea Legii nr. 75/1994 privind arborarea drapelului României, intonarea imnului naţional şi folosirea sigiliilor cu stema României de către autorităţile şi instituţiile publice, în sensul intonării primei strofe a imnului naţional de către elevii din ciclul primar la începutul orelor, precum şi a intonării imnului, în fiecare zi de luni, la începerea cursurilor în învăţământul obligatoriu de stat şi particular. 
În conformitate cu prevederile art. 61 din Regulamentul Camerei Deputaţilor, membrii Comisiei  au examinat iniţiativa legislativă mai sus menţionată, punctul de vedere al Guvernului şi avizul favorabil al Consiliului Legislativ în şedinţa din 28 august  2012.
Din numărul total de 22 de  membri ai Comisiei juridice, de disciplină şi imunităţi au participat la şedinţă 18 deputaţi.

Cu ocazia dezbaterilor s-a constatat că ar fi fost necesară o reanalizare a textelor propuse prin iniţiativă în scopul corelării cu prevederile altor articole din lege, precum şi cu alte iniţiative legislative. S-a considerat, de asemenea, că Legea nr. 1/2011 – a educaţiei naţionale stabileşte o serie de sancţiuni disciplinare pentru încălcarea cu vinovăţie de către personalul didactic, personalul didactic auxiliar, precum şi cel de conducere, de îndrumare şi de control din învăţământul preuniversitar a normelor de comportare care dăunează interesului învăţământului, reglementările legale din materie fiind suficiente. S-a apreciat, de asemenea, că unele reglementări ar putea crea dublă reglementare în domeniul de aplicabilitate al legii.

În urma dezbaterii, membrii Comisiei au hotărât, cu majoritate de voturi, (10 voturi pentru, 4 voturi împotrivă) să propună plenului Camerei Deputaţilor  respingerea propunerii legislative pentru modificarea şi completarea Legii nr. 75/1994 privind arborarea drapelului României, intonarea imnului naţional şi folosirea sigiliilor cu stema României de către autorităţile şi instituţiile publice.

În ședința din 11 septembrie 2012, Camera Deputaților, în temeiul art. 70 din Regulamentul Camerei Deputaților, republicat, cu modificările ulterioare, a hotărât retrimiterea propunerii legislative pentru modificarea și completarea Legii nr. 75/1994 privind arborarea drapelului României, intonarea imnului național și folosirea sigiliilor cu stema României de către autoritățile și instituțiile publice Comisiei juridice, de disciplină și imunități în vederea examinării și depunerii unui nou raport.
Membrii Comisiei juridice, de disciplină și imunități au dezbătut inițiativa legislativă în vederea depunerii unui nou raport în ședința din 9 septembrie 2014.

Din numărul total de 27 membri ai Comisiei juridice, de disciplină şi imunităţi au participat la şedinţă  25 deputaţi. 

În urma dezbaterilor şi a opiniilor exprimate, membrii Comisiei au hotărât, cu unanimitate de voturi, să înainteze plenului Camerei Deputaţilor raportul suplimentar prin care se menţine soluţia din raportul iniţial, respectiv respingerea propunerii legislative pentru modificarea şi completarea Legii nr. 75/1994 privind arborarea drapelului României, intonarea imnului naţional şi folosirea sigiliilor cu stema României de către autorităţile şi instituţiile publice

În raport de obiectul şi conţinutul său, propunerea legislativă face parte din categoria legilor ordinare.
                              PREŞEDINTE,                                     SECRETAR,
                         Bogdan Liviu CIUCĂ                   Sorin Constantin STRAGEA
Consilier parlamentar, Paul Şerban

